Έλα στη θέση μου

**Το "Έλα στη θέση μου"** είναι μία ελληνική καθημερινή κωμική τηλεοπτική σειρά, παραγωγής 2016–2021, που δημιουργήθηκε από το Γιώργο Κρητικό. Τις τέσσερις από τις πέντε σεζόν υπογράφει ο Γιώργος Κρητικός και την τέταρτη σεζόν η Μαίρη Ζαφειροπούλου και ο Σταύρος Καλαφατίδης. Η σειρά προβαλλόταν από τον τηλεοπτικό σταθμό Alpha TV από τις 3 Οκτωβρίου του 2016 μέχρι 9 Ιουλίου 2021. Η κεντρική ιστορία της σειράς βασίζεται σε αυτή της κολομβιανής τηλενουβέλας *[[Nuevo Rico Nuevo Pobre]]* που δημιούργησαν ο Γιεργκ Χίλερ, η Κλαούντια Σάντσες και ο Ραφαέλ Ρόχας και προβλήθηκε από το 2007 μέχρι το 2008 από το τηλεοπτικό δίκτυο Caracol Televisión. Τη σκηνοθεσία της σειράς έχουν επιμεληθεί κατά καιρούς ο Γιάννης Βασιλειάδης, ο Σπύρος Ρασιδάκης, ο Βασίλης Τσελεμέγκος, η Φαίη Τζανετοπούλου και η Γεωργία Ζήση.

Η σειρά παρουσιάζει τις ζωές δύο ανδρών, του Βλάση Καλαϊτζή (Γιάννης Τσιμιτσέλης) και του Αχιλλέα Σοφοκλέους (Μαρίνος Κόνσολος, διαφορετικών κοινωνικών τάξεων που μαθαίνουν πως τη μέρα που γεννήθηκαν άλλαξαν κατά λάθος οικογένειες και πλέον προσπαθούν να προσαρμοστούν στη νέα πραγματικότητα. Το *Έλα στη θέση μου* προβλήθηκε για πέντε τηλεοπτικές σεζόν και αποτελείται συνολικά από 934 επεισόδια. Το πρώτο επεισόδιο προβλήθηκε τη Δευτέρα 3 Οκτωβρίου του 2016. Λόγω της επιτυχημένης πορείας στα νούμερα τηλεθέασης, η σειρά ανανεώθηκε για δεύτερη σεζόν τον Μάρτιο του 2017. Η σειρά ανανεώθηκε και για τρίτη σεζόν. Τον Απρίλιο του 2019 ο τηλεοπτικός σταθμός Alpha TV ανακοίνωσε την ανανέωση της σειράς και για τέταρτη σεζόν, η οποία έκανε πρεμιέρα στις 16 Σεπτεμβρίου του 2019 και ολοκληρώθηκε στις 10 Ιουλίου μετά από 165 επεισόδια.

Η προβολή της σειράς γίνεται στο καθημερινό πρόγραμμα του Alpha TV στη ζώνη 20:00-21:00. Στις 22 Ιουνίου του 2020 η σειρά άλλαξε ώρα προβολής, με τα νέα επεισόδια να προβάλλονται στις 20:50. Η προβολή της σειράς επανήλθε στην κανονική της ώρα στην πρεμιέρα της πέμπτης σεζόν. Η σειρά ολοκληρώθηκε οριστικά στις 9 Ιουλίου 2021.

## Διανομή
### Καστ

### Επαναλαμβανόμενες συμμετοχές

## 1ος Κύκλος
Το χρονικό της σειράς αρχίζει τον Αύγουστο του 1986, τριάντα χρόνια πριν, στο νοσοκομείο των Σπάτων, γεννιούνται την ίδια μέρα δύο αγόρια, αλλά από εντελώς διαφορετικούς κόσμους. Το ένα είναι γιος της Αιμιλίας και του Πανίκου Σοφοκλέους με καταγωγή από την Κύπρο και προορισμένο να μεγαλώσει μέσα στην πολυτέλεια και την εξουσία. Το άλλο παιδί του Λεωνίδα και της Ελπίδας Καλατζή, ενός φτωχού ζευγαριού. 

Λόγω ενός τραγικού λάθους της νοσοκόμας, η οποία είχε καταναλώσει τεράστια ποσότητα ούζου λόγω του χωρισμού της, μπερδεύει τα δύο νεογέννητα μωρά και παραδίδει το καθένα στη λάθος οικογένεια. Όταν λίγες ώρες αργότερα αντιλαμβάνεται το λάθος της, προσπαθεί να το διορθώσει, όμως παρασύρεται από ένα αυτοκίνητο και τραυματίζεται σοβαρά. Το ατύχημα της προκαλεί αμνησία, με αποτέλεσμα η αλήθεια να παραμείνει κρυφή για τρεις δεκαετίες.

Τριάντα χρόνια αργότερα, η νοσοκόμα ανακτά ξαφνικά τη μνήμη της, επιθυμεί να αποκαλύψει την αλήθεια, φέρνοντας στο φως την ανταλλαγή των βρεφών και προκαλώντας μια αλυσίδα αποκαλύψεων που ανατρέπουν τις ζωές των δύο ανδρών και των οικογενειών τους.

Στο σήμερα, ο **Αχιλλέας Σοφοκλέους**, επιτυχημένος, αλαζόνας, επιφανειακός, είναι πρόεδρος της εταιρείας- κολοσσού *SOFO*, που κυριαρχεί στην αγορά. Είναι σπουδαγμένος στην Αγγλία με αριστοκρατικό αέρα, αρραβωνιασμένος με τη χειριστική και όμορφη **Φαίη**, η οποία είναι μοντέλο και είναι το πρόσωπο της εταιρείας. Φαίνεται να τα έχει όλα: πλούτο, κύρος, εξουσία. Όμως, ο κόσμος του καταρρέει όταν αποκαλύπτεται πως δεν είναι γιος της ισχυρής Αιμιλίας, όπως πίστευε τόσα χρόνια, αλλά γιος του φτωχού Λεωνίδα ο οποίος έχασε τη γυναίκα του όταν ο Βλάσης βρισκόταν σε παιδική ηλικία.

Ο **Βλάσης Καλατζής**, γιος του Λεωνίδα, μεγάλωσε σε ταπεινό περιβάλλον και εργαζόταν ως απλός υπάλληλος στη SOFO. Ζούσε μια ήσυχη ζωή με τη Ρενάτα, τη σύντροφό του επί πέντε χρόνια, μέχρι που μαθαίνει ότι είναι ο βιολογικός γιος της Αιμιλίας και νόμιμος κληρονόμος της εταιρείας. Σταδιακά, η σεμνότητα και η αθωότητά του παραμερίζονται, καθώς παρασύρεται από την εξουσία και καταλαμβάνει τη θέση του προέδρου. Ερωτεύεται παράφορα τη Φαίη, πρώην σύντροφο του Αχιλλέα, η οποία, μόλις διαπιστώνει ότι εκείνος χάνει τα πάντα, τον εγκαταλείπει και παντρεύεται τον Βλάση.

Η Φαίη, ωστόσο, δεν παίζει μόνο για την αγάπη. Κινείται με δικά της σχέδια: ενώ προσποιείται αφοσίωση, διατηρεί παράλληλη σχέση με τον Δαμιανό, ξάδερφο του Βλάση, με τον οποίο συνωμοτεί για να καταλάβουν την εταιρεία. Παρά ταύτα, στην πορεία ερωτεύεται πραγματικά τον Βλάση.

Ο Αχιλλέας, από την άλλη, βυθίζεται σε υπαρξιακή κρίση. Χάνει ξαφνικά τα προνόμια, την ταυτότητα και τη θέση που τον διαμόρφωσαν. Στην πορεία, όμως, μεταμορφώνεται σε πιο ανθρώπινο και ειλικρινή χαρακτήρα, βρίσκοντας τον αληθινό έρωτα στο πρόσωπο της Ρενάτας

Η άφιξη της **Βαρβάρας**, της αδερφής της Φαίης, ανατρέπει τα πάντα. Με σκοπό το οικονομικό όφελος, εκβιάζει τη Φαίη αποκαλύπτοντας το παρελθόν της που εκείνη με τόσο κόπο προσπαθεί να θάψει. Η Βαρβάρα είναι αποφασισμένη να αποκαλύψει: ότι η Φαίη δεν προέρχεται από εύπορο περιβάλλον, ότι κατάγεται από μία φτωχή οικογένεια στη Λέρο, ότι εγκατέλειψε το νησί για να αποφύγει έναν αναγκαστικό γάμο με έναν ψαρά 35 χρόνια μεγαλύτερό της και κυρίως ότι το αληθινό της όνομα είναι > και ότι έχει κρυφή σχέση με το Δαμιανό, καθώς και τα σχέδιά τους για την εταιρεία. Όταν η Φαίη αρνείται να της δώσει χρήματα, η Βαρβάρα αποκαλύπτει τα πάντα στην Αιμιλία. Η αποκάλυψη φέρνει ρήξη στη σχέση Φαίης-Βλάση, που θέλει να τη χωρίσει.

Ο **Πανίκος Σοφοκλέους**, ιδρυτής της SOFO, είχε πλαστογραφήσει την υπογραφή του αδερφού του, Ανδρέα, καταλαμβάνοντας παράνομα το 60% της εταιρείας. Ο στενός συνεργάτης και δικηγόρος του, Διάκος Παπασταύρου, γνώριζε όλες τις παράνομες ενέργειες του Πανίκου και είχε κρατήσει στην κατοχή του αντίγραφα των κρίσιμων εγγράφων. Μετά τον θάνατο του Πανίκου, αντί να εκτελέσει την επιθυμία του να παραδώσει τη διαθήκη στην οικογένειά του, τα χρησιμοποιεί για προσωπικό όφελος. Δίνει μάλιστα αντίγραφα στη Φαίη, θεωρώντας ότι μπορεί να τα αξιοποιήσει για να εκβιάσει την Αιμιλία.

Εκείνος του ζητά 1,5 εκατομμύριο ευρώ για να του παραδώσει τη διαθήκη του Πανίκου, απαιτώντας όμως να μη μάθει τίποτα η Αιμιλία. Την ίδια στιγμή, επιχειρεί να κάνει «διπλό παιχνίδι», εκβιάζοντας και την ίδια την Αιμιλία με τον ίδιο τρόπο. Ο Παπασταύρου, νιώθοντας ότι χάνει τον έλεγχο, φτάνει στο σημείο να προχωρήσει στην απαγωγή της Ρενάτας, χρησιμοποιώντας την ως μοχλό πίεσης απέναντι στον Αχιλλέα. Για πρώτη φορά, Αχιλλέας και Βλάσης, αφήνουν κατά μέρος τη διαμάχη τους και συνεργάζονται για να τη σώσουν, καταφέρνοντας τελικά να την απελευθερώσουν.

Λίγο αργότερα, ο Παπασταύρου πεθαίνει ξαφνικά, από ανεύρυσμα. Στις τελευταίες του στιγμές, παραδίδει όλα τα πρωτότυπα έγγραφα του Πανίκου στον Λεωνίδα. Ο Λεωνίδας, βασανισμένος από τύψεις και ηθικά διλήμματα καθώς θεωρεί πως η Αιμιλία και ο Πανίκος ήταν εκείνοι που μεγάλωσαν και γιγάντωσαν την εταιρεία διστάζει αρχικά να αποκαλύψει την αλήθεια, αργότερα όμως δίνει τα έγγραφα στην Αιμιλία.

Ο Δαμιανός, συνένοχος της Φαίης στα σχέδια κατά της οικογένειας, μεταφέρεται εσπευσμένα στην Κύπρο για να αποφευχθούν τα σκάνδαλα που προκάλεσαν οι αποκαλύψεις για τη σχέση τους. Στον δρόμο προς το αεροδρόμιο, εμπλέκεται σε τροχαίο και παθαίνει αμνησία. Όταν αργότερα ανακτά τη μνήμη του, η Φαίη, γεμάτη μίσος για την Αιμιλία που θεωρεί υπεύθυνη για τη διάλυση της σχέσης της με τον Βλάση, του αποκαλύπτει όλα τα μυστικά της οικογένειας Σοφοκλέους, κρατώντας αντίγραφα της διαθήκης και των αποδεικτικών της πλαστογράφησης του Πανίκου.

Η SOFO βρίσκεται αντιμέτωπη με οικονομική καταστροφή, καθώς λόγω λανθασμένων χειρισμών του Βλάση, καλείται να καταβάλει αποζημίωση ύψους 30 εκατομμυρίων ευρώ στη συνεργάτιδα εταιρεία NERMAX. Η άλλοτε κραταιά εταιρεία οδηγείται στη χρεοκοπία.

Ο Αχιλλέας, έχοντας σκοπό να κάνει πρόταση γάμου στη Ρενάτα, γίνεται μάρτυρας ενός παρεξηγήσιμου φιλιού της με τον μεθυσμένο Βλάση. Σπαρακτικά πληγωμένος, στρέφεται στην εκδίκηση, πληρώνοντας μια άγνωστη γυναίκα για να προκαλέσει τη ζήλια της Ρενάτας. Την ίδια στιγμή, η Φαίη συντάσσεται οριστικά με τον Δαμιανό, ο οποίος, μετά την ανάκτηση της μνήμης του, γίνεται μεγαλομέτοχος της SOFO.

## 2ος Κύκλος
Η δεύτερη σεζόν ξεκινά με τη Ρενάτα πληγωμένη από την προδοσία του Αχιλλέα. Ψάχνοντας να ηρεμήσει, φεύγει για τις Σπέτσες. Ο Αχιλλέας την ακολουθεί, φωνάζοντας σε όλο το νησί «Σε αγαπώ!», αλλά εκείνη είναι αποφασισμένη να τον πληρώσει με το ίδιο νόμισμα. Η Ρενάτα στήνει ένα ψέμα με έναν ντόπιο, λέγοντας πως τον απατούσε μαζί του, για να τον πληγώσει ακόμα πιο βαθιά. Στο τέλος, ο Αχιλλέας φεύγει συντετριμμένος, χωρίς να καταφέρει να την κερδίσει ξανά.

Στο μεταξύ οι εξελίξεις στη *SOFO* είναι καταιγιστικές. Εμφανίζεται η μέχρι πρότινος άγνωστη ιδιοκτήτρια της  γερμανικής *NERMAX* **Μένη Σουλτς** με σκοπό να αγοράσει τη *SOFO*. Ο σκοπός της δεν είναι μόνο οικονομικός: είναι η εκδίκηση κατά της Αιμιλίας, επειδή πιστεύει ότι της "πήρε" τον μεγάλο της έρωτα, τον Πανίκο. Τον είχε ερωτευτεί όταν εκείνη ήταν γραμματέας στη Nermax και  εκείνος ταξίδευε για επαγγελματικούς λόγους στη Γερμανία. Πράγματι, είχε αποκτήσει παιδί μαζί του τη Βασιλίνα  και ήταν πεπεισμένη ότι ο Πανίκος σκόπευε να εγκαταλείψει την Αιμιλία για να ζήσει μαζί της στη Γερμανία. Όμως λίγο πριν πεθάνει, ο **Πανίκος** είχε κλείσει εισιτήρια για το Μπέργκεν της Νορβηγίας  για εκείνον και την **Αιμιλία**. Στην πραγματικότητα, η σχέση του με τη Μένη ήταν απλώς ένα παιχνίδι, μια διέξοδος, χωρίς μέλλον. 

Μέσα σε όλα αυτά, η **Βασιλίνα,** η κόρη της Μένης, έχει ερωτευτεί από χρόνια τον Αχιλλέα, από τότε που τον είχε δει σε ένα βίντεο να παίζει πιάνο. Ο Αχιλλέας πληγωμένος από τη Ρενάτα και χωρίς ενεργό ρόλο πλέον στη *SOFO*, συγκινείται από την αθωότητα και τα αγνά συναισθήματα της Βασιλίνας, και αρχίζει να της δίνει χώρο στη ζωή του. Η Βασιλίνα ήρθε αρχικά για λίγο, με όνειρο να σπουδάσει σκηνοθεσία στην Αμερική, αλλά η παρουσία του Αχιλλέα την κράτησε κοντά. Εκείνος, θέλοντας να απομακρυνθεί από τη *SOFO* και να αφήσει πίσω του το παρελθόν, πούλησε τις μετοχές. Αφού ο Αχιλλέας πούλησε τις μετοχές του σε μια ξένη εταιρεία πίσω από την οποία κρύβεται η Μένη , αποφασίζει να κάνει ένα νέο ξεκίνημα. Μαζί με τον πατέρα του, Λεωνίδα, στήνουν ένα μικρό οινοποιείο. Ασχολούνται με την παραγωγή κρασιού και τσίπουρου, προσπαθώντας να βρουν ξανά την ισορροπία και την ηρεμία στη ζωή τους, μακριά από τη φθορά της εξουσίας και των επιχειρηματικών παιχνιδιών. 

Εκείνη την περίοδο, η Μένη, η οποία πλέον έχει αποκτήσει την πλειοψηφία της *SOFO*  έρχεται πιο κοντά με τον Λεωνίδα. Παρόλο που πρόκειται για μια γυναίκα σκληρή, με καθαρά επαγγελματικά κίνητρα, ο **Λεωνίδας** καταφέρνει να δει πίσω από τη μάσκα της την ευαίσθητη πλευρά της. Εκείνη, σκληρή, φιλόδοξη, εθισμένη στον έλεγχο και τις ίντριγκες. Εκείνος, απλός, γήινος, με μια ήρεμη σοφία. Στην αρχή, η Μένη γοητεύεται από την απλότητα και την ειλικρίνειά του – μια αρετή που της έχει λείψει.

Ο **Βλάσης**, βαθιά πληγωμένος από τις αποκαλύψεις για τη Φαίη στον πρώτο κύκλο, είναι αποφασισμένος να τη χωρίσει, παρόλο που τρέφει ακόμα αισθήματα για αυτήν. Η Φαίη, όμως, μένει έγκυος και δεν ξέρει αν το παιδί είναι του Δαμιανού ή του Βλάση. Τελικά, η Φαίη και ο Δαμιανός δωροδοκούν το μικροβιολογικό εργαστήριο ώστε να εμφανιστεί πως το παιδί είναι του Δαμιανού. Η **Φαίη** και ο **Δαμιανός** σχεδίαζαν να παντρευτούν και να φύγουν μαζί στη Σαμόα, παρόλο που η Φαίη αγαπάει ακόμη τον Βλάση. Ωστόσο, θέλοντας να βρει γαλήνη στη ζωή της, αφήνει τον Δαμιανό να την περιμένει στα σκαλιά της εκκλησίας και φεύγει μυστηριωδώς, χωρίς να ξέρει κανείς πού. Στο τέλος του δεύτερου κύκλου μαθαίνουμε πως το παιδί ήταν τελικά του Βλάση — μια κόρη. 

Η Μένη δεν θέλει η κόρη της να υποστεί όσα υπέφερε εκείνη από την Αιμιλία. Πιέζει καταστάσεις και, αφού αγοράζει την πλειοψηφία της *SOFO*, θέλει να κάνει πρόεδρο τον Αχιλλέα, γιατί πιστεύει στις ικανότητές του. Παράλληλα, μέσω ενός συμβολαίου, επιδιώκει να εξασφαλίσει την ευτυχία της κόρης της. Ορίζει τον Αχιλλέα πρόεδρο της *SOFO* και του προτείνει μια "συμφωνία": αν παντρευτεί τη Βασιλίνα, θα του παραχωρηθεί την επόμενη μέρα του γάμου τους το 60% της εταιρείας. Υπογράφεται μυστικό συμβόλαιο, με ρήτρα ότι εάν η Βασιλίνα ανακαλύψει την ύπαρξή του, η μεταβίβαση των μετοχών ακυρώνεται. Το έγγραφο αυτό το γνωρίζουν μόνο ο Αχιλλέας και η Μένη. Ο **Αχιλλέας**, αν και βρίσκεται σε μια επιφανειακή σχέση με τη **Βασιλίνα**, συνειδητοποιεί ότι είναι βαθιά ερωτευμένος με τη Ρενάτα. Της ζητά να παραμείνει διακριτικά στο πλευρό του και να αντέξουν μαζί τις δυσκολίες*,* διαβεβαιώνοντάς την ότι την αγαπά βαθιά και πως όταν ανακτήσει τον έλεγχο της *SOFO*, θα μπορέσουν να είναι ξανά μαζί. Η Ρενάτα, παρά τις επιφυλάξεις της και την εσωτερική της σύγκρουση, δέχεται αρχικά να στηρίξει το σχέδιό του, ελπίζοντας ότι έχει κάποιο νόημα και τέλος. 

Ωστόσο, η παρουσία της Βασιλίνας, τα διαρκή ψέματα, οι εντάσεις αλλά και η ζήλεια και ανασφάλεια που χαρακτηρίζουν την ίδια τη Βασιλίνα, δυσκολεύουν τη Ρενάτα και διαβρώνουν σταδιακά τη δύναμή της να συνεχίσει αυτό το παιχνίδι ρόλων. Η Βασιλίνα αγαπά αληθινά τον Αχιλλέα και η εμμονική της ανάγκη να τον κρατήσει κοντά της την καθιστά επιθετική, καχύποπτη και ελεγκτική απέναντι στη Ρενάτα, αλλά και στον ίδιο τον Αχιλλέα. Νιώθει απειλή από το παρελθόν του και τη δυναμική του με τη Ρενάτα και αντιδρά παρορμητικά, γεγονός που εντείνει την πίεση στο ήδη εύθραυστο σκηνικό που έχουν διαμορφώσει οι τρεις τους. 

Η Ρενάτα, πληγωμένη από τον Αχιλλέα, προσπαθεί να σταθεί ξανά στα πόδια της. Σε αυτή τη φάση εμφανίζεται ο Θάνος, ένας πολιτικός μηχανικός, ευγενικός, σταθερός και σοβαρός –όλα όσα φαίνεται να λείπουν από τη ζωή της εκείνη τη στιγμή. Αυτό που αγνοεί είναι πως η γνωριμία τους δεν ήταν καθόλου τυχαία. Ο Θάνος έχει σταλεί από τη Μένη, με μοναδικό σκοπό να την κρατήσει μακριά από τον Αχιλλέα. Η Ρενάτα, αρχικά διστακτική, μπαίνει σε μια σύντομη σχέση μαζί του, προσπαθώντας να ξεχάσει τον παλιό της έρωτα. Όμως, μετά από ύποπτη συμπεριφορά ο Θάνος την εγκαταλείπει και η Ρενάτα κατάλαβε ότι ήταν απεσταλμένος από τη Μένη. Ο κόσμος της γκρεμίζεται ξανά – αυτή τη φορά όχι από προδοσία έρωτα, αλλά από ξεκάθαρη εξαπάτηση.  

Την ίδια στιγμή, στο αρχοντικό της Μένης, η Βασιλίνα παρατηρεί τη μητέρα της να φέρεται αλλοπρόσαλλα γεμίζοντάς την υποψίες. Μια μέρα, ψάχνοντας στο σπίτι της ανακαλύπτει το μυστικό συμβόλαιο μεταξύ Μένης και Αχιλλέα. Όροι, ρήτρες, υπογραφές  όλα εκεί και καταλαβαίνει ότι γάμος ήταν προϊόν συμφωνίας. Η Βασιλίνα καταρρέει. Νιώθει ότι την εκμεταλλεύτηκαν και ο Αχιλλέας, και η ίδια της η μητέρα. Ο κόσμος της διαλύεται. Ο θυμός της, όμως, μετατρέπεται γρήγορα σε εκδίκηση. 

Τελικά, ο Αχιλλέας δεν παίρνει τον έλεγχο της *SOFO*, αλλά παντρεύεται τη Βασίλινα. Η Βασιλίνα χωρίς να το γνωρίζει ο Αχιλλέας έσκισε το συμβόλαιο ανήμερα του γάμου, ενώ έπεισε τη Μένη να μεταβιβάσει τις μετοχές μόνο σε αυτήν. Παρότι είχε αγνά και αληθινά συναισθήματα για εκείνον, είναι θυμωμένη και νιώθει προδομένη. Του ζητά να της κάνει παιδί, ώστε να του δώσει την εταιρεία, αλλά ο Αχιλλέας αρνείται. Για να κερδίσει χρόνο και καθώς θεωρεί ότι, έχοντας το 60%, η Βασίλινα θα προβεί σε βεβιασμένες κινήσεις, της προτείνει να προσπαθήσουν ξανά να σώσουν τη σχέση τους. 

Η **Μίκα Πασαμήτρου**, ιδιοκτήτρια της ταβέρνας του **Θοδωρή**  του κολλητού φίλου του Λεωνίδα  και του αποστακτηρίου του Λεωνίδα, επιστρέφει από την Αμερική με σκοπό να αξιοποιήσει την οικογενειακή περιουσία. Έχει μεγάλα σχέδια να δημιουργήσει ένα σύγχρονο, φιλόδοξο οινολογικό πάρκο που θα αναδείξει την περιοχή και θα φέρει ανάπτυξη. Αρχικά, ο Βλάσης βλέπει τη Μίκα ως απειλή, πιστεύοντας ότι προσπαθεί να τους κλέψει όσα δικαιωματικά τους ανήκουν. Οι μεταξύ τους σχέσεις είναι τεταμένες και γεμάτες συγκρούσεις. Όμως, όσο περνάει ο καιρός, ο Βλάσης συνειδητοποιεί ότι μπορεί να συνεργαστεί μαζί της και σταδιακά νιώθει να ερωτεύεται τη δυναμική και αποφασιστική Μίκα. 

Ο **Γιαν Σούλτς**, ο μεγαλύτερος ετεροθαλής αδερφός της Βασιλίνας, επιστρέφει από τη Γερμανία όπου εκπαιδεύτηκε επιχειρηματικά. Είναι ο νόμιμος διάδοχος της Nermax και προσπαθεί να αποδείξει ότι η Μένη αγόρασε τη Sofo με μαύρο χρήμα, γεγονός που καθιστά άκυρη τη μεταβίβαση στη Βασιλίνα. Η Μένη, που παντρεύτηκε τον πατέρα του Γιαν από συμφέρον για να αποκτήσει την περιουσία του, δεν θέλει να δει τον Γιαν να παίρνει την εταιρεία και τον είχε διώξει επειδή ήταν σε σχέση με την Ισμήνη, αδερφή της Ρενάτας, και θεωρούσε ότι μπλεκόταν στα επιχειρηματικά της σχέδια.

Τελικά, αποκαλύπτεται ότι η Μένη αγόρασε τη *SOFO* με μαύρα χρήματα. Η διαδικασία μεταβίβασης των μετοχών καθυστερεί σημαντικά, καθώς ξεκινάει έρευνα από τις αρχές. Η αστυνομία εντοπίζει τη Μένη στα σύνορα της Σερβίας, όπου προσπαθούσε να αποφύγει τη σύλληψη.

Προηγουμένως, η Μένη βιώνει έναν επώδυνο χωρισμό με τον Λεωνίδα. Αν και η σκληρή και ελεγκτική της φύση ήταν κάτι που ο Λεωνίδας ανεχόταν για καιρό, η εμπλοκή της σε συνεχείς ίντριγκες και η ανάγκη της να ελέγχει τις ζωές όλων γύρω της τον κάνουν τελικά να πάρει τη μεγάλη απόφαση: να βάλει οριστικό τέλος στη σχέση τους. Παρά τη σύγκρουση, δεν μπορεί να κρύψει τη θλίψη του για την πορεία που πήραν τα πράγματα. Η Μένη του μεταβιβάζει το νόμιμο 5% που αγόρασε από τον Βλάση.

Ο Αχιλλέας, σε μια ειλικρινή στιγμή με τη Ρενάτα, παραδέχεται πως το πιο σημαντικό στη ζωή του είναι εκείνη και όχι η εταιρεία. Της λέει ότι όλα αυτά τα επιχειρηματικά παιχνίδια και οι συμφωνίες ήταν ένα μεγάλο αδιέξοδο που τον απομάκρυνε από όσα πραγματικά έχουν αξία. Η καρδιά του ανήκει στη Ρενάτα, και αυτό δεν αλλάζει.

Στο μεταξύ, η Βασίλινα, που έχει ήδη νιώσει την ψυχική απόσταση που χωρίζει πλέον τον Αχιλλέα από εκείνη, συνειδητοποιεί ότι εκείνος έχει επιστρέψει στα παλιά του αισθήματα για τη Ρενάτα. Η ένταση κορυφώνεται όταν, λίγο πριν ο Αχιλλέας και η Ρενάτα ετοιμαστούν να φύγουν για τις Σπέτσες, η Βασίλινα κάνει μια αναπάντεχη αποκάλυψη: τους ανακοινώνει ότι περιμένει παιδί του Αχιλλέα. Η είδηση αυτή φέρνει τα πάνω κάτω στις ζωές όλων. 

Η Μίκα και ο Βλάσης είναι πια μαζί, και σε μια μαγική στιγμή, ενώ ετοιμάζεται να της κάνει πρόταση γάμου, μέσα στην ζεστή ατμόσφαιρα μιας μικρής γιορτούλας στην ταβέρνα του Θοδωρή. Μια άγνωστη κυρία φέρνει ένα καλάθι με την κόρη του Βλάση και της Φαίης. Ξαφνικά, ο Βλάσης γεμίζει από απορίες και αμφιβολίες, αφού μέχρι τώρα πίστευε πως το παιδί ήταν του Δαμιανού.

## 3ος Κύκλος
Ο τρίτος κύκλος ξεκινά με μία συγκλονιστική αποκάλυψη: η Βασιλίνα ισχυρίζεται ότι είναι έγκυος από τον Αχιλλέα, ανατρέποντας δραματικά τη σχέση του με τη Ρενάτα. Η είδηση προκαλεί ένταση και συναισθηματική απόσταση ανάμεσα στο ζευγάρι, καθώς η Ρενάτα, πληγωμένη και ανήμπορη να εμπιστευτεί τον Αχιλλέα, απομακρύνεται. Ωστόσο, σύντομα αποκαλύπτεται η αλήθεια: η εγκυμοσύνη της Βασιλίνας προήλθε από εξωσωματική γονιμοποίηση με σπέρμα Σκανδιναβού δότη. 

Παράλληλα, ο **Αντρέας Σοφοκλέους,** ιδρυτής της *SOFO* και πατέρας του Δαμιανού και της Σύλβιας, επιστρέφει αιφνιδιαστικά στη ζωή όλων, ενώ είχε θεωρηθεί επίσημα νεκρός. Όπως αποκαλύπτεται, η «κηδεία» του ήταν σκηνοθετημένη σε συνεργασία με τον Πανίκο, ενώ στην πραγματικότητα είχε εγκαταλείψει την οικογένειά του για να ζήσει με την κουνιάδα του στην Αγγλία. Εκείνη τελικά τον εγκατέλειψε και ο Αντρέας κατέληξε σε κλινική αποτοξίνωσης, όπου και γνώρισε τη Φλωρέτα, τη νοσηλεύτριά του. Η σχέση τους εξελίχθηκε και παντρεύτηκαν. Η επιστροφή του όμως δεν υποδέχεται θερμά, καθώς η οικογένειά του τον θεωρεί σπάταλο, ανεύθυνο, εξαρτημένο και ακατάλληλο για διοίκηση, παρά το γεγονός ότι υπήρξε ο ιδρυτής της *SOFO*. 

Ο Αντρέας εμπλέκεται και **στην αποβολή της Βασιλίνας** Παρότι παρουσιάζεται ως θύμα ατυχίας, η αλήθεια είναι πως ο Αντρέας έπαιξε καθοριστικό ρόλο στην επιδείνωση της κατάστασής της, Η ίδια θεωρεί υπεύθυνο τον Αχιλλέα, ωστόσο αποκαλύπτεται πως ο **Αντρέας**, ο οποίος είναι θείος της (αδελφός του πατέρα της, Πανίκου), έχει συμβάλει ενεργά στην αποβολή της, για να τη χειραγωγήσει και να του παραχωρήσει το 60% της *Sofo*.   Εκμεταλλεύεται την ευάλωτη θέση της Βασιλίνας, η οποία μετά την αποβολή της βρίσκεται ψυχολογικά αποδυναμωμένη και εύκολα χειραγωγήσιμη. Με συναισθηματικούς εκβιασμούς, και κυρίως με τον εκβιασμό ότι θα αποκαλύψει την αλήθεια για την εξωσωματική της, την εγκλωβίζει στο σπίτι του, περιορίζοντας την ελευθερία της και ελέγχοντας κάθε κίνησή της. Η συνεχής του πίεση, η απομόνωση και ο χειριστικός έλεγχος που άσκησε πάνω της οδήγησαν σε **ψυχοσωματική επιβάρυνση**, που είχε τραγική κατάληξη την αποβολή. 

Ο Βλάσης με τη Μίκα παντρεύονται και μαζί μεγαλώνουν το παιδί του με τη Φαίη. Ζουν ευτυχισμένοι. Η Μίκα και ο Βλάσης είναι αποφασισμένοι να βάλουν μπροστά το όραμά τους για τη δημιουργία ενός μεγάλου οινολογικού πάρκου  έναν χώρο που θα συνδυάζει την τοπική οινοπαραγωγή με την ελληνική παράδοση και γαστρονομία. Με αφοσίωση και κοινό πάθος, σκοπεύουν να αναδείξουν τον πολιτισμό, τις γεύσεις και την ομορφιά της περιοχής μέσα από ξεναγήσεις, εκδηλώσεις και γευσιγνωσίες.  

Ωστόσο, όταν η Φαίη επιστρέφει, βάζει εμπόδια στη σχέση τους, προκαλώντας συνεχείς εντάσεις. Ο Μίμης, ο καλύτερος φίλος του Βλάση, επιστρέφει από τη Βραζιλία και διεκδικεί τη Μίκα, προκαλώντας ακόμα περισσότερες ρήξεις και συγκρούσεις ανάμεσα στα ζευγάρι. Η σχέση Βλάση-Μίκα ταλανίζεται περισσότερο στο ζήτημα της επιμέλειας του παιδιού, το οποίο καταλήγει σε δικαστική διαμάχη, την οποία κερδίζει τελικά η Φαίη.  

Η Φαίη κάνει μια εντυπωσιακή επιστροφή, αφού είχε εξαφανιστεί και όλοι νόμιζαν πως είχε πεθάνει κατά τη διάρκεια της παραμονής της στο Ομάν. Αν και δείχνει ότι πληγώνεται όταν βλέπει τον Βλάση ευτυχισμένο με τη Μίκα, δεν διστάζει να τους βάζει εμπόδια και να παρεμβαίνει στη ζωή τους. Δεν έχει ξεπεράσει τον Βλάση και θεωρεί ότι μόνο η ίδια μπορεί να τον κάνει ευτυχισμένο. Για να το αποδείξει πηγαίνει στο πλευρό του Αντρέα, για τον οποίο δε νιώθει τίποτα. Θέλει να της μεταβιβάσει την εταιρεία και αυτή με τη σειρά της να τη μεταβιβάσει στον Βλάση για να του αποδείξει ότι τον αγαπά. Ωστόσο, το σχέδιό της αποτυγχάνει καθώς μετά από πολλές προσπάθειες ο Αντρέας με την παρέμβαση της Αιμιλίας δεν υπογράφει το σύμφωνο συμβίωσης το οποίο θα της μεταβίβαζε την εταιρεία. Ο Αντρέας αφού χώρισε με τη Φλωρέτα μαγεύεται από την ομορφιά της Φαίης.  

Η Βασιλίνα, λίγο πριν χάσει το παιδί της, είχε ετοιμάσει ένα βίντεο στο οποίο εξέφραζε τη μεταμέλειά της για τη συμπεριφορά της απέναντι στον Αχιλλέα και τη Ρενάτα. Σε εκείνο το βίντεο, παραδεχόταν ότι σκοπεύει να φύγει και να τους αφήσει επιτέλους ήσυχους. Ήταν η πρώτη φορά που έδειχνε σημάδια συνειδητοποίησης και ωριμότητας, μια στιγμή που θα μπορούσε να φέρει εξιλέωση. Ωστόσο, λίγο μετά, η Βασιλίνα είδε μια φωτογραφία  παρερμηνευμένη  από την οποία πίστεψε ότι ο Αχιλλέας είχε προσλάβει κάποιον για να την τρομοκρατήσει, με σκοπό να χάσει το παιδί της. Η αλήθεια ήταν πως η φωτογραφία απεικόνιζε τον μηχανικό αυτοκινήτων που πλήρωνε ο Αχιλλέας, χωρίς καμία απειλητική πρόθεση. Όμως, ο Αντρέας, που την είδε πρώτος, την παρερμήνευσε και φρόντισε η Βασιλίνα να τη δει υπό το χειρότερο δυνατό φως. 

Η Βασιλίνα, συντετριμμένη και πεισμένη ότι ο Αχιλλέας ευθυνόταν για την αποβολή, αποχωρεί από τη σειρά. Στη θέση της, ο αδελφός της, ο Γιαν, αποφασίζει να οργανώσει ένα επίσημο δείπνο, το οποίο  όπως τονίζει  ήταν προγραμματισμένο από την ίδια τη Βασιλίνα με σκοπό να δώσει απαντήσεις, να αποκαταστήσει την αλήθεια και να εξηγήσει τις προθέσεις της. Όμως, καθώς εκείνη δεν εμφανίζεται, ο Γιαν πηγαίνει εκπροσωπώντας την, με σαφώς εχθρική στάση απέναντι στον Αχιλλέα.

Κατά τη διάρκεια του δείπνου, ο Γιαν δεν κρατά προσχήματα: θεωρεί τον Αχιλλέα απόλυτα υπεύθυνο για την κατάρρευση της αδελφής του και του ανακοινώνει ότι τον απομακρύνει από τη Sofo. Σε μια συμβολική και ταυτόχρονα ουσιαστική κίνηση, δηλώνει πως προτείνει τη Ρενάτα για πρόεδρο της εταιρείας, εμπιστευόμενος την ηθική της πυξίδα και την ικανότητά της να κρατήσει σταθερό το τιμόνι της επιχείρησης μετά τα γεγονότα. 

H Ρενάτα αισθάνεται τύψεις την αποβολή της Βασιλίνας και χωρίζει οριστικά τον Αχιλλέα, τον οποίο όμως ακόμα αγαπά. Ο Αχιλλέας από τη μεριά του κάνει μήνυση στην εφορία για τη SOFO όπου τώρα στο τιμόνι βρίσκεται η Ρενάτα. Αυτό σημαίνει ότι θα κλείσει η εταιρεία αφού πρέπει να καταβάλει υπέρογκα χρέη. Η NERMAX κάνει μήνυση στη Sofo για ψευδή στοιχεία και ο Γιαν ζητά από την Ρενάτα να μηνύσει με τη σειρά της τον Αχιλλέα. Ο Αχιλλέας προφυλακίζεται και η ρήτρα αποφυλάκισης είναι ένα εκατομμύριο ευρώ μετά την καταγγελία της Ρενάτας, ενώ η Φαίη εκμεταλλευόμενη την δεινή κατάσταση της Sofo βάζει σε εφαρμογή ένα σχέδιο με τη βοήθεια του Αντρέα. Τελικά, η Ρενάτα κρυφά από όλους πληρώνει την εγγύηση για τον Αχιλλέα.

O Aχιλλέας αποκτά ένα πολύ σοβαρό πρόβλημα υγείας, αιμάτωμα στο κεφάλι. Η Ρενάτα, έχοντας ερευνήσει ενδελεχώς το θέμα της εγκυμοσύνης της Βασιλίνας και βλέποντας το θέμα υγείας του Αχιλλέας πηγαίνει στο πλευρό του και έτσι σμίγουν ξανά.

Η Μίκα, μετά από πολλές δυσκολίες, προδοσίες και την πίεση από τη Φαίη και τον Μίμη ο οποίος παραβλέπει τη φιλία χρόνων του με τον Βλάση τη διεκδικεί και προκαλεί εντάσεις στο ζευγάρι. Έτσι, αποφασίζει στο τέλος να εγκαταλείψει τον Βλάση θεωρώντας ότι ο γάμος τους απέτυχε. Στον αποχαιρετισμό της αναγνωρίζει στη Φαίη πως αγαπάει ειλικρινά τον Βλάση.

Όμως η Αιμιλία παρεμβαίνει δυναμικά και το σύμφωνο δεν υπογράφεται ποτέ, ενώ αποφασίζει να φύγει με τον Αντρέα στην Κύπρο. 

Το πιο χαρμόσυνο γεγονός είναι ο γάμος του Αχιλλέα και της Ρενάτας, οι οποίοι ξεπέρασαν όλες τις δυσκολίες και τα εμπόδια. Κουμπάρες γίνονται η Φλωρέτα και η Σύλβια. 

## 4ος Κύκλος
Πριν αποχωρήσει οριστικά, ο Αντρέας Σοφοκλέους αφήνει τις μετοχές του στη Φαίη, με την αυστηρή προϋπόθεση να παντρευτεί τον Δαμιανό. Αυτός ο γάμος-συμφωνία δημιουργεί νέα δυναμική στην εταιρεία Sofo και εμπλέκει συναισθηματικά τον Δαμιανό, αλλά και την ίδια τη Φαίη, που παίζει διπλό παιχνίδι με απώτερο στόχο την επιρροή και τον έλεγχο. Η Φαίη δέχεται να τον παντρευτεί. Ο Δαμιανός αγαπά ακόμα τη Φαίη. Ωστόσο, λίγο πριν το γάμο ο Δαμιανός βλέπει ένα βίντεο στο οποίο η Φαίη παραδέχεται ότι θα τον παντρευτεί μόνο για τις μετοχές και αργότερα θα τον χωρίσει. Έτσι, πληγωμένος την παρατάει στα σκαλιά της εκκλησίας. 

Ο **Μάρκος** **Ηλιάδης**, εμφανίζεται αρχικά ως μυστηριώδης επενδυτής, όμως αποκαλύπτεται πως είναι νόθος γιος του Αντρέα Σοφοκλέους, τον οποίο ο πατέρας του δεν αναγνώρισε ποτέ. Στη διαθήκη του, μάλιστα, τον αποκλείει ρητά από κάθε περιουσιακό στοιχείο, κάτι που πυροδοτεί την επιθυμία του Μάρκου για εκδίκηση. Ο στόχος του είναι να ιδρύσει τη δική του εταιρεία, την *BIOSOFO*, που ειδικεύεται στα καλλυντικά, και παράλληλα να αποκτήσει τον έλεγχο της Sofo, ως προσωπική νίκη απέναντι στον πατέρα του. Πράγματι, στο τέλος του κύκλου, ο Μάρκος αποκτά την πλειοψηφία των μετοχών, χωρίς κανείς να γνωρίζει την πραγματική του ταυτότητα – παρά μόνο η **Ζωγραφιά.**

Η Ζωγραφιά, έμπιστη του Μάρκου, στέλνεται στην έπαυλη Σοφοκλέους στο τέλος του τρίτου κύκλου, υποδυόμενη την οικιακή βοηθό, ώστε να παρακολουθεί τις κινήσεις των αδελφών του Μάρκου, Σύλβιας και Δαμιανού. Με την πρόοδό της στην επιχείρηση, ο Μάρκος την τοποθετεί γραμματέα του στη BIOSOFO. Εκείνη αναπτύσσει σχέση με τον Δαμιανό, χωρίς όμως να αποκαλύπτει τον ρόλο της.

Την ίδια στιγμή, η Ρενάτα και ο Αχιλλέας, μετά από πολλές περιπέτειες, παντρεύονται. Όμως το "για πάντα" τους αποδεικνύεται πολύ πιο εύθραυστο απ’ όσο φαντάζονταν. Όταν εμφανίζεται ο Μάρκος, η Φαίη και ο Αχιλλέας είναι πρόθυμοι να γίνουν συνέταιροι μαζί του γιατί σκοπεύει να επενδύσει αρκετά χρήματα στη SOFO.

Ωστόσο, η Ρενάτα  δεν τον εμπιστεύεται, ξεκινά να τον συναντά κρυφά για να συλλέξει πληροφορίες για να αποδειξει ότι είναι απατεώνας. Εκείνος καταλαβαίνει την παγίδα, αλλά συνεχίζει να τη βλέπει, παραδομένος στο συναίσθημα. Γνωρίζει ότι είναι παντρεμένη, κι όμως την ερωτεύεται. Η ίδια δεν τον απατά, ωστόσο κρύβει τις συναντήσεις τους από τον Αχιλλέα. Όταν ο τελευταίος ανακαλύπτει την αλήθεια, δεν αφήνει περιθώρια εξηγήσεων. Πληγωμένος, νιώθει προδομένος και της ζητά διαζύγιο. Η Ρενάτα προσπαθεί να τον μεταπείσει, όλοι γύρω τους κάνουν προσπάθειες να τους επανασυνδέσουν, όμως ο Αχιλλέας είναι αμετάπειστος.

Παράλληλα, ο Βλάσης βιώνει τη δική του εσωτερική θύελλα. Η Μίκα τον εγκαταλείπει και φεύγοντας πουλάει το οινολογικό πάρκο και την ταβέρνα του Θοδωρή, η οποία περνά στα χέρια της Μαρίνας – μιας νέας γυναίκας που μετατρέπει τον χώρο σε θεατρικό εργαστήρι. Η **Μαρίνα** γίνεται κομμάτι της ζωής του Βλάση και τον ωθεί να δώσει εξετάσεις για τη δραματική σχολή. Αποτυγχάνει την πρώτη φορά, όμως με τη δεύτερη καταφέρνει να εισαχθεί. Αυτό εξοργίζει τη Φαίη, η οποία –την ίδια νύχτα του γάμου Αχιλλέα και Ρενάτας– του εκμυστηρεύεται ότι είναι ακόμα εκεί για εκείνον. Ο Βλάσης, πληγωμένος και αποφασισμένος να μην επαναλάβει λάθη του παρελθόντος, την απορρίπτει. Η Φαίη συνεχίζει να παρεμβαίνει στη σχέση τους, βάζοντάς τους πολλά εμπόδια, και στο τέλος της σεζόν το ζευγάρι χωρίζει. Ειδικά όταν η Μαρίνα μαθαίνει ότι ο Βλάσης αγόρασε τη δραματική σχολή νευριάζει.

Την ίδια περίοδο, η σχέση Ρενάτας και Αχιλλέα διαλύεται οριστικά. Η Ρενάτα, παρ’ ότι στην αρχή είναι ψυχρή απέναντι στον Μάρκο, λόγω του πόνου από το διαζύγιο, αρχίζει σταδιακά να βλέπει τη σταθερότητα, τη στοργή και τον αληθινό έρωτα που της προσφέρει. Ο Μάρκος της εξομολογείται τον έρωτά του και εκείνη, παρά τις αρχικές αντιστάσεις, ενδίδει και γίνονται ζευγάρι.

Ο Αχιλλέας, από την άλλη, δεν χάνει χρόνο. Γνωρίζει την **Εβίτα**, μια γυναίκα με κύρος και παιδεία, καθηγήτρια θεάτρου στη σχολή της Μαρίνας. Η κοινή τους αγάπη για το Λονδίνο και την τέχνη δημιουργεί αρχικά ένα ρομαντικό δέσιμο. Ο Αχιλλέας φαίνεται να βρίσκει σε εκείνη μια νέα αρχή, προσπαθώντας να τη στηρίξει στα επαγγελματικά της σχέδια. Ωστόσο, όταν η Εβίτα ανακοινώνει ότι θα φύγει στο Λονδίνο για έξι μήνες χωρίς να ζητήσει τη γνώμη του, εκείνος αντιδρά έντονα, προσπαθεί να την ελέγξει και γίνεται πιεστικός. Η Εβίτα, θέλοντας να διαφυλάξει την αυτονομία της, βάζει τέλος στη σχέση τους, αφήνοντάς τον και πάλι μόνο, αντιμέτωπο με τα λάθη του.

Ύστερα από τον χωρισμό του με την Εβίτα, ο Αχιλλέας έρχεται αντιμέτωπος με την πιο σκληρή αλήθεια: η Ρενάτα υπήρξε το πιο ουσιαστικό κομμάτι της ζωής του, και την άφησε να φύγει από λάθος. Μόνο που τώρα είναι αργά. Η Ρενάτα έχει ήδη προχωρήσει με τον Μάρκο  και αυτό κάνει τη ζήλια του Αχιλλέα να φτάσει στα όριά της. Δεν μπορεί να διαχειριστεί την απώλεια και καταφεύγει σε αμφιλεγόμενες πρακτικές.

Σε μια ύστατη και ύπουλη προσπάθεια να «τιμωρήσει» το νέο ζευγάρι, ο Αχιλλέας συνεργάζεται με τη Φαίη και καταγγέλλουν τη Ρενάτα και τον Μάρκο για δήθεν παρατυπίες στη διαχείριση της BIOSOFO. Οι κατηγορίες στρέφονται εναντίον του Μάρκου, όμως πίσω από όλα κρύβεται ο Μάκης Ζούβας — ο σύζυγος της Σύλβιας — που έδρασε εν αγνοία όλων. Η Ρενάτα έρχεται ξανά αντιμέτωπη με την προδοσία από πρόσωπα που κάποτε θεωρούσε οικογένεια.

Η Φαίη, εμμονική με την εξουσία και την επιρροή, δεν διστάζει να εμπλακεί στην καταγγελία. Όταν αποκαλύπτεται η συμμετοχή της, ο Βλάσης εξοργίζεται. Αυτή ήταν η τελευταία της ευκαιρία να κερδίσει ξανά μια θέση στη ζωή του — κι όμως, με αυτή της την πράξη τη χάνει οριστικά. Ο Βλάσης δεν της συγχωρεί πως για χάρη της εξουσίας, προτίμησε να θυσιάσει ανθρώπους και σχέσεις.

Ο Μάρκος και η Ρενάτα τελικά αθωώνονται. Η Ρενάτα, ελεύθερη πια από σκιές και κατηγορίες, παραμένει στο πλευρό του Μάρκου, αναγνωρίζοντας την ειλικρίνεια και τη στήριξή του σε όλη τη διάρκεια της κρίσης. Η σχέση τους, που ξεκίνησε μέσα από αμφιβολίες και συγκρούσεις, καταλήγει να θεμελιώνεται στην αμοιβαία εμπιστοσύνη και την ωριμότητα.

Ο Αχιλλέας, από την άλλη, βρίσκεται πλέον απομονωμένος, τόσο από την οικογένειά του όσο και από τους ανθρώπους που κάποτε τον στήριζαν. Ο ίδιος καλείται να αναλογιστεί το τίμημα των πράξεών του και να αντιμετωπίσει το κενό που άφησε πίσω του η απώλεια της Ρενάτας.

## 5ος Κύκλος
Ο πέμπτος και τελευταίος κύκλος ξεκινά με ένα διπλό γάμο που όμως δεν ολοκληρώνεται όπως είχε σχεδιαστεί. Ένας χρόνος έχει περάσει, και όλα φαίνεται να έχουν αλλάξει. Ο **Φώτης**, ο αδερφός της Ρενάτας, ετοιμάζεται να παντρευτεί τη **Βάνα**, την κολλητή φίλη και κουμπάρα της **Σύλβιας**, ενώ παράλληλα η **Ρενάτα** πρόκειται να ανέβει τα σκαλιά της εκκλησίας με τον **Μάρκο.** Ωστόσο, η μοίρα έχει άλλα σχέδια: ο Μάρκος διαγιγνώσκεται θετικός στον κορονοϊό λίγο πριν το γάμο και μπαίνει σε καραντίνα, με αποτέλεσμα να τελεστεί μόνο ο γάμος του Φώτη και της Βάνας, ενώ ο δικός τους αναβάλλεται επ’ αόριστον.

Κατά τη διάρκεια του έτους που πέρασε, η Ρενάτα και ο Μάρκος ζούσαν στη Σικελία, εκεί όπου βρίσκεται η επιχειρηματική βάση του Μάρκου. Επέστρεψαν στην Ελλάδα με σκοπό να παντρευτούν και να πουλήσουν τη *SOFO*, την οποία πλέον διαχειρίζεται η Ρενάτα, καθώς ο Μάρκος της έχει μεταβιβάσει τις μετοχές. Η *SOFO* όμως είναι μια καταχρεωμένη εταιρεία. Ο Αχιλλέας, που ορίστηκε πρόεδρος κατά την απουσία του Μάρκου, έχει υπονομεύσει σκόπιμα την εταιρεία για να ρίξει την αξία της και να την αγοράσει φθηνά, χρησιμοποιώντας τα κεφάλαια της νέας του συζύγου, της πανίσχυρης εκατομμυριούχου **Κέντρας Θεοχάρους,** με την οποία ζούσαν τον τελευταίο χρόνο στην Αγγλία.

Ο Μάρκος προτείνει την πώληση της *SOFO* στην ιταλική εταιρεία Αναβατόρι, που ανήκει στον πατέρα της Κέντρας, έναντι 120 εκατομμυρίων ευρώ. Όμως, ο Αχιλλέας προσπαθεί να ματαιώσει τη συμφωνία χωρίς να το μάθει η σύζυγός του, ενώ η Σύλβια, πεισμένη από τον Αχιλλέα, μπλοκάρει την πώληση της εταιρείας. Οργισμένος, ο Μάρκος αποφασίζει να αναλάβει ξανά τα ηνία της εταιρείας ΒΙΟSOFO, την οποία είχε μεταβιβάσει στη Σύλβια.

Παράλληλα, επιστρέφει από την Αμερική η Μιράντα, η πρώτη μακροχρόνια σύντροφος του Λεωνίδα, αποφασισμένη να τον διεκδικήσει. Ο Λεωνίδας όμως έχει υπογράψει σύμφωνο συμβίωσης με τη Φλωρέτα και δεν έχει καμία πρόθεση να την εγκαταλείψει. Ο Βλάσης, από την άλλη, έχει χωρίσει οριστικά με τη **Μαρίνα** και γνωρίζει τη **Θάλεια**, με την οποία έρχονται σε αντιπαράθεση για ένα κτήμα που διεκδικούν και οι δύο. Η Θάλεια καταφέρνει να του κλέψει 10 εκατομμύρια ευρώ, ποσό που είχε προοριστεί για την αγορά των κτημάτων. Η Φαίη βρίσκει την κρυψώνα της Θάλειας και κλέβει τα χρήματα, ενώ η Θάλεια είναι έτοιμη να τα επιστρέψει και να ομολογήσει την αλήθεια. Ο Βλάσης είναι συντετριμμένος, αλλά σταδιακά έρχεται κοντά με τη Θάλεια, παρά τις αντιρρήσεις του Λεωνίδα και τον θυμό της Φαίης.

Η Φαίη, αντιλαμβανόμενη ότι ο Βλάσης δεν πρόκειται να είναι ξανά μαζί της, αρχίζει να ερωτεύεται τον Μάρκο. Στα γενέθλιά της, σε μια βραδιά που περνά μεθυσμένη στο σπίτι του, κάνουν σεξ και η Φαίη μένει έγκυος. Ο Μάρκος, αν και μετανιωμένος, δεν προλαβαίνει να διορθώσει την κατάσταση.

Η Ρενάτα αρχίζει να συνδέει στοιχεία και υποψιάζεται ότι ο Αχιλλέας οδήγησε σκόπιμα τη SOFO σε οικονομική κατάρρευση κατά την απουσία της, προκειμένου να την αποκτήσει μέσω της Κέντρας. Η σχέση του με την υπεύθυνη του λογηστηρίου, Ελπίδα κρίνεται ύποπτη. Η Ρενάτα μαθαίνει ότι ο πραγματογνώμονας που είχε επιστρατεύσει ο Αχιλλέας είναι ο Κώστας Μάνγκος, κουμπάρος της Ελπίδας, ο οποίος φαίνεται να συνέβαλε στη δημιουργία ψευδούς οικονομικής εικόνας.Αποφασίζει να ερευνήσει τις ύποπτες κινήσεις του Αχιλλέα και ειδικότερα τη σχέση του με την Ελπίδα από το λογιστήριο. Μαζί με τη Φαίη, στήνουν παγίδα στον πραγματογνώμονα που εμπλέκεται στην υπόθεση εξαπάτησης της εταιρείας SOFO.

Ο Αχιλλέας πείθει τον Βλάση και τον Λεωνίδα να του πουλήσουν τις μετοχές τους και αποκτά τον πλήρη έλεγχο της SOFO. Η Κέντρα ακολουθεί κρυφά τη Ρενάτα σε συνάντησή της με τον Μάνγκο, έχοντας εντοπίσει email της Ελπίδας με τη διεύθυνσή του. Όταν η Ρενάτα φτάνει στο σπίτι του, ο Μάνγκος παρασύρεται από αυτοκίνητο. Αργότερα, η αστυνομία την καλεί για κατάθεση σχετικά με τη δολοφονία του Μάνγκου. Με στοιχεία που καταθέτει η Κέντρα, η Ρενάτα συλλαμβάνεται.Η Κέντρα παραδίδει ενοχοποιητικά στοιχεία στις αρχές, με αποτέλεσμα τη σύλληψη της Ρενάτας. Στη συνέχεια, απομακρύνει τον Αχιλλέα από την έπαυλη και τη διοίκηση της SOFO. Η σχέση Βλάση και Θάλειας δοκιμάζεται, ενώ η Κέντρα επιθυμεί εκδίκηση.

Η Κέντρα απομακρύνει τον Αχιλλέα από τη SOFO και τον διώχνει από την έπαυλη. Παράλληλα, η σχέση του Βλάση με τη Θάλεια κλονίζεται. Η Θάλεια αποκαλύπτει ότι πίσω από τον «Πρόξενο» βρισκόταν η Φαίη, η οποία τη πιέζει να εγκαταλείψει τη χώρα. Η Ισμήνη επιστρέφει από τη Γερμανία μετά τον χωρισμό της με τον Γιαν. Ο Αχιλλέας προσπαθεί να εντοπίσει τον Πελέκη, τον οποίο ο Μάρκος πλήρωσε για να αναρτήσει το βίντεο. Ο Πελέκης αποκαλύπτει την εμπλοκή του Μάρκου. Η Ρενάτα χωρίζει οριστικά με τον Μάρκο και επιστρέφει στο πατρικό της.

Η Φαίη αποκαλύπτει στη Ρενάτα την εγκυμοσύνη της. Η Ρενάτα απομακρύνεται από τον Μάρκο και επανασυνδέεται με τον Αχιλλέα. Ο Μάρκος απειλεί με νομικές ενέργειες για τις μετοχές του. Η Φαίη συλλαμβάνεται για την κλοπή των χρημάτων του Βλάση, αλλά τελικά επιτυγχάνεται συμφωνία και οι μηνύσεις αποσύρονται.

Ο Αργύρης, πρώην σύντροφος της Θάλειας, απαγάγει τον Βλάση για να αποκαλύψει πού βρίσκονται τα χρήματα. Συλλαμβάνεται έπειτα από παρέμβαση της αστυνομίας. Αποκαλύπτεται πλαστογραφημένη υπογραφή της Κέντρας σε εξουσιοδοτήσεις διαγωνισμών του Δημοσίου. Η Κέντρα και ο Μάρκος στήνουν σκευωρία εναντίον του Αχιλλέα, μεταφέροντας σαράντα εκατομμύρια ευρώ σε ελβετικό λογαριασμό στο όνομά του.Ο Αχιλλέας εντοπίζει κρυμμένο λάπτοπ του Μάρκου με αποδεικτικά στοιχεία και αποκαθιστά την αλήθεια.

Η Ρενάτα αποφυλακίζεται και ανακαλύπτει ότι είναι έγκυος, κρατώντας το γεγονός μυστικό με τη βοήθεια της Ισμήνης. Η Κέντρα αποχωρεί οριστικά για την Αγγλία, παραδίδοντας τη SOFO στον Αχιλλέα. Η σειρά ολοκληρώνεται με την επανασύνδεση της Ρενάτας και του Αχιλλέα, τη σχέση του Βλάση με την Ισμήνη, την αποχώρηση της Φαίης και τη γέννηση των διδύμων της Σύλβιας και του Ζούβα μέσω παρένθετης μητρότητας από τη Φλωρέτα.

Η Κέντρα φεύγει οριστικά για την Αγγλία, παραδίδοντας την εταιρεία στα χέρια του Αχιλλέα. Η σειρά φτάνει στην κορύφωσή της με τις μεγάλες επανενώσεις: η Ρενάτα ξαναβρίσκει τον Αχιλλέα, ενώ ο Βλάσης κάνει σχέση με την Ισμήνη και παίρνει πίσω τα χρήματά του από τη Φαίη. Ταυτόχρονα, η Φλωρέτα γίνεται παρένθετη μητέρα καθώς η Σύλβια δεν μπορεί να κάνει παιδιά, φέρνοντας στον κόσμο τα δίδυμα της Σύλβιας και του Ζούβα.

Οκτώ χρόνια μετά, η εταιρεία *SOFO* έχει ανακτήσει και εδραιώσει ξανά την πρωτοκαθεδρία της στην αγορά. Όλοι οι πρωταγωνιστές ζουν πλέον μακριά από ίντριγκες και καχυποψίες, ενωμένοι, δυνατοί και ευτυχισμένοι.

## Επισκόπηση σειράς

## Εξωτερικοί σύνδεσμοι
*Τα επεισόδια της σειράς στον Alpha

## Παραπομπές


Κατηγορία:Τηλεοπτικές σειρές Alpha
Κατηγορία:Τηλενουβέλες
Κατηγορία:Ελληνικές κωμικές τηλεοπτικές σειρές
Κατηγορία:Ελληνικές δραματικές τηλεοπτικές σειρές